56 olifante vrek raaiselagtig in Botswanaŉ Olifant in die water by Chobe Nasionale Park in Botswana (Foto: Chobe Nasionale Park via ANA) Botswana stel ondersoek in oor die raaiselagtige sterftes van 56 olifante, binne twee maande ná stropery as ŉ moontlikheid uitgeskakel is. Volgens die land se ministerie van omgewingsake, natuurlike hulpbronne, natuurbewaring en toerisme, het die olifante in die noordwestelike gebiede van Seronga en Eretsha gevrek, naby die bekende Okavango Delta. “Twaalf olifantkarkasse is verlede week bevestig ná 44 karkasse op 18 Maart 2020 gevind is. ŉ Ondersoek oor die oorsaak van hul afsterwe word ondersoek. ŉ Waarnemingsoperasie duur ook voort om enige ander karkasse op te spoor,” het die ministerie in ŉ verklaring gesê. Veeartse het tot dusver reeds die moontlikheid van stropery uitgeskakel omdat al die karkasse onaangeraak gevind is. Plaaslike inwoners is opdrag gegee om nie die vleis van die oorskot te eet nie. Internasionale media het in Oktober 2019 berig Botswana het meer as 100 olifante verloor weens ŉ vermoedelik antraks-uitbreking. Die bakterie kan jare lank onaktief in grond of plante bly leef. Sodra dit egter deur ŉ dier ingeneem of ingeasem word, kan die selle weer aktief raak en begin reproduseer waartydens dodelike gifstowwe vervaardig word. Die natuurbewaringsgroep Elephants Without Borders het verlede jaar gewaarsku oor ŉ toename in stropery van olifante in dele van Botswana. Volgens die organisasie is nagenoeg 400 olifante tussen 2017 en 2018 doodgemaak. Die regering het in Februarie vanjaar sewe olifantjaglisensies op ŉ veiling verkoop ná ŉ verbod op olifantjag op ŉ omstrede wyse opgehef is. Die regering voer aan dit kan die olifantbevolking bedreig. Botswana se jagseisoen moes in April begin het, maar is tydelik opgeskort weens die koronavirus-uitbreking.